Slovenské železnice plánujú aktualizáciu predajných systémov.
Predaj lístkov na vlak bude v noci zo soboty 16. marca na nedeľu 17. marca obmedzený. Týka sa to nákupu lístkov v pokladniciach, cez e-shop a aplikáciu Železničnej spoločnosti Slovensko (ZSSK).
Lístky na vlak v čase plánovanej údržby systémov bude možné zakúpiť bez obmedzení len u vlakového personálu alebo cez SMS správu. V piatok o tom informoval hovorca ZSSK Dominik Drevický.
Presné časy výpadku služieb
"ZSSK informuje cestujúcich, že v nočných hodinách zo soboty 16. marca 2024 od 20.00 h do nedele 17. marca 2024 do 5.00 h dôjde z dôvodu plánovanej prevádzkovej údržby k obmedzeniu predaja cestovných dokladov a rezervácií. Aktualizácia predajných systémov je nevyhnutná pre ďalšie skvalitňovanie služieb ZSSK," priblížil Drevický.
ZSSK odporúča cestujúcim zakúpiť si lístky v časovom predstihu online alebo v pokladniciach ZSSK. Lístky sa v čase plánovej odstávky budú dať zakúpiť vo vlaku u vlakového personálu bez sankcie alebo prostredníctvom SMS predaja cestovných lístkov.